B. Bugár, podpredseda NR SR: (2003-12-02):
Dávam slovo spoločnému spravodajcovi z výboru pre zdravotníctvo poslancovi Karolovi Džupovi, aby informoval Národnú radu o výsledku rokovania výborov o tomto návrhu. Nech sa páči. K. Džupa, poslanec: Vážený pán podpredseda Národnej rady, vážené dámy poslankyne, páni poslanci, pán minister, vážení hostia, Výbor Národnej rady Slovenskej republiky pre zdravotníctvo ako gestorský výbor pri rokovaní o návrhu poslankyne Národnej rady Slovenskej republiky Anny Záborskej na vydanie zákona, ktorým sa mení zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov, podáva Národnej rade ako gestorský v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu. Národná rada Slovenskej republiky uznesením č. 555 z 23. októbra 2003 po prerokovaní návrhu poslankyne Národnej rady Slovenskej republiky Anny Záborskej na vydanie zákona prerokovala uvedený materiál v druhom čítaní a pridelila návrh podľa § 74 ods. 1 citovaného zákona na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre zdravotníctvo. Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený. Návrh poslankyne Národnej rady Slovenskej republiky Anny Záborskej na vydanie zákona, ktorým sa mení zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov (tlač 409), prerokovali tieto výbory: ústavnoprávny výbor 18. novembra 2003 uznesením č. 330, Výbor Národnej rady pre sociálne veci a bývanie uznesením č. 164 z 20. novembra 2003 a Výbor Národnej rady Slovenskej republiky pre zdravotníctvo uznesením č. 86 z 18. novembra 2003. Výbor Národnej rady Slovenskej republiky pre sociálne veci a bývanie prerokoval návrh poslankyne Národnej rady na vydanie zákona s odporúčaním predložený návrh schváliť. Ďalej bolo uložené predsedovi výboru, aby požiadal predsedu Národnej rady o prednostné zaradenie tohto zákona do programu 20. schôdze Národnej rady v termíne do 14. decembra v záujme nadobudnutia jeho účinnosti dňom 1. januára 2004. Ostatné výbory súhlasili s návrhom zákona a odporučili Národnej rade návrh poslankyne Národnej rady Slovenskej republiky Anny Záborskej na vydanie zákona, ktorým sa mení zákon Národnej rady č. 98/1995 Z. z. o Liečebnom poriadku v znení neskorších predpisov, schváliť s pozmeňujúcimi a doplňujúcimi návrhmi, ako sú uvedené v spoločnej správe. V bode IV sú tieto v plnom znení uvedené s tým, že gestorský výbor odporúča pozmeňujúce návrhy pod bodom 1 až 3 schváliť, pod bodom 4 neschváliť. Gestorský výbor na základe stanovísk výborov k návrhu poslankyne Anny Záborskej vyjadrených v ich uzneseniach uvedených pod bodom III tejto správy a v stanovisku gestorského výboru odporúča Národnej rade návrh poslankyne Národnej rady Anny Záborskej schváliť s odporučenými pozmeňujúcimi a doplňujúcimi návrhmi, pričom súčasne gestorský výbor odporučil hlasovať o bodoch 1 až 4 uvedených v spoločnej správy, a to takto: o bodoch 1 až 3 spoločne s návrhom gestorského výboru schváliť ich, o bode 4 samostatne s návrhom gestorského výboru neschváliť ho. Bol som poverený za spoločného spravodajcu výborov a prednesením tejto správy som splnil uznesenie výboru. Pán predsedajúci, skončil som, prosím, otvorte rozpravu.